CELEX: 32021D0351
Language: et
Date: 2021-02-22 00:00:00
Title: Nõukogu otsus (EL) 2021/351, 22. veebruar 2021, Euroopa Liidu nimel võetava seisukoha kohta ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks sadamariigi võetavate meetmete lepingu osaliste koosolekul

26.2.2021   
               
               
                  ET
               
               
                  Euroopa Liidu Teataja
               
               
                  L 68/184
               
            
         NÕUKOGU OTSUS (EL) 2021/351,
         22. veebruar 2021,
         Euroopa Liidu nimel võetava seisukoha kohta ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks sadamariigi võetavate meetmete lepingu osaliste koosolekul
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 43 lõiget 2 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Liit kiitis nõukogu otsusega 2011/443/EL (1) heaks lepingu sadamariigi võetavate meetmete kohta ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks (edaspidi „leping“), mille üle peeti läbirääkimisi ÜRO Toidu- ja Põllumajandusorganisatsiooni (FAO) egiidi all ning mille liige liit on. Leping jõustus 5. juunil 2016.
                  
               
                     (2)
                  
                  
                     Lepinguosaliste koosolek on lepingu alusel otsuseid tegev organ, kellel on õigus võtta vastu lepinguosaliste jaoks siduvaid meetmeid ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks. Koosolek tuleb kokku iga kahe aasta järel või sagedamini, kui ta nii otsustab.
                  
               
                     (3)
                  
                  
                     Lepingu artikli 24 lõikes 2 on sätestatud, et nelja aasta möödumisel lepingu jõustumisest kutsub FAO kokku lepinguosaliste koosoleku, et läbi vaadata ja hinnata lepingu tõhusust oma eesmärgi saavutamisel (edaspidi „esimene läbivaatamiskoosolek“). Siis otsustavad lepinguosalised selliste koosolekute edasise vajaduse üle. Lepinguosaliste erakorralisi koosolekuid võib pidada ka muul ajal, kui lepinguosalised peavad seda vajalikuks või kui mõni lepinguosaline seda kirjalikult taotleb.
                  
               
                     (4)
                  
                  
                     On asjakohane määrata kindlaks liidu nimel võetav seisukoht esimeseks läbivaatamiskoosolekuks, mis peaks toimuma 31. maist kuni 4. juunini 2021, samuti järgmiseks kolmeks iga kahe aasta järel toimuvaks lepinguosaliste koosolekuks ning senduvateks istungitevahelisteks kohtumisteks, kuna lepingu alusel võetavad meetmed on liidule siduvad ja võivad otsustavalt mõjutada järgmiste liidu õigusaktide sisu: nõukogu määrused (EÜ) nr 1005/2008 (2) ja (EÜ) nr 1224/2009, (3) Euroopa Parlamendi ja nõukogu määrus (EL) 2017/2403 (4) ning komisjoni rakendusmäärus (EL) nr 404/2011 (5).
                  
               
                     (5)
                  
                  
                     Pidades silmas vajadust võtta liidu seisukohas arvesse uusi arengusuundi, mis põhinevad enne lepinguosaliste koosolekuid või nende käigus esitatud asjakohasel teabel, tuleks kooskõlas Euroopa Liidu lepingu artikli 13 lõikes 2 sätestatud liidu institutsioonide vahelise lojaalse koostöö põhimõttega kehtestada kord, mille kohaselt kujundatakse igal aastal liidu võetav seisukoht lepinguosaliste koosolekul.
                  
               
                     (6)
                  
                  
                     Lepingu eesmärk on ebaseadusliku, teatamata ja reguleerimata kalapüügi (ETR-kalapüük) vältimine, ärahoidmine ja lõpetamine. Lepinguga vähendatakse ETR-kalapüügiga tegelevate laevade stiimulit püüki jätkata, blokeerides ühtlasi ETR-kalapüügist saadud kalandustoodete pääsu riiklikele ja rahvusvahelistele turgudele.
                  
               
                     (7)
                  
                  
                     ETR-kalapüük on üks tõsisemaid ohte vee-elusressursside säästvale kasutamisele, seades ohtu liidu ühise kalanduspoliitika ja rahvusvaheliste jõupingutuste põhialused ookeanide parema majandamise edendamisel.
                  
               
                     (8)
                  
                  
                     Lepinguosaliste koosolek vastutab selliste meetmete vastuvõtmise eest, mille eesmärk on tagada lepingu rakendamine ja seeläbi mere elusressursside ja mereökosüsteemide pikaajaline kaitse ja säästev kasutamine. Liidul peaks lepinguosaliste koosolekutel olema aktiivne, tõhus ja konstruktiivne roll, et tagada lepingu täitmine ja edendada rahvusvahelist koostööd ETR-kalapüügi valdkonnas,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   Seisukoht, mis võetakse liidu nimel ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks sadamariigi võetavate meetmete lepingu osaliste koosolekul, on kooskõlas liidu nimel lepinguosaliste koosolekutel võetavate põhimõtete ja suunistega (6).
            
            
               2.   Lõikes 1 osutatud seisukoht määratakse kindlaks esimeseks läbivaatamiskoosolekuks ning järgmiseks kolmeks iga kahe aasta järel toimuvaks lepinguosaliste koosolekuks ja kõigiks seonduvateks istungitevahelisteks kohtumisteks.
            
         
         
            Artikkel 2
            
               1.   Enne iga lepinguosaliste koosolekut, kui kõnealust organit kutsutakse üles võtma vastu liidule õiguslikke tagajärgi loovaid otsuseid, võetakse vajalikud meetmed, et liidu nimel vastavalt artikli 1 lõikes 1 osutatud põhimõtetele ja suunistele väljendatavas seisukohas võetaks arvesse komisjonile esitatud viimaseid teaduslikke ja muid asjakohaseid andmeid.
            
            
               2.   Lõike 1 kohaldamiseks ja selles osutatud teabele tuginedes edastab komisjon nõukogule piisavalt varakult enne lepinguosaliste iga koosolekut kirjaliku dokumendi, milles esitatakse liidu seisukoha kavandatud täpsustused, et neid arutada ja kiita heaks liidu nimel väljendatava seisukoha üksikasjad.
            
            
               3.   Kui lepinguosaliste koosoleku käigus, sealhulgas kohapeal, ei ole võimalik saavutada kokkulepet, et võtta liidu seisukohas arvesse uusi elemente, edastatakse küsimus lahendamiseks nõukogule või selle ettevalmistavatele organitele.
            
         
         
            Artikkel 3
            Nõukogu annab artikli 1 lõikes 1 osutatud liidu seisukohale hinnangu ja vajaduse korral vaatab selle komisjoni ettepaneku põhjal läbi hiljemalt kolmandaks iga kahe aasta järel toimuvaks lepinguosaliste koosolekuks, mis toimub esimese läbivaatamiskoosoleku järel.
         
         
            Artikkel 4
            Käesolev otsus jõustub selle vastuvõtmise päeval.
         
         
            Brüssel, 22. veebruar 2021
            
               
                  Nõukogu nimel
               
               
                  eesistuja
               
               J. BORRELL FONTELLES
            
         
         
            (1)  Nõukogu 20. juuni 2011. aasta otsus 2011/443/EL, millega kiidetakse Euroopa Liidu nimel heaks leping sadamariigi võetavate meetmete kohta ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks (ELT L 191, 22.7.2011, lk 1).
         
            (2)  Nõukogu 29. septembri 2008. aasta määrus (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks ning muudetakse määrusi (EMÜ) nr 2847/93, (EÜ) nr 1936/2001 ja (EÜ) nr 601/2004 ning tunnistatakse kehtetuks määrused (EÜ) nr 1093/94 ja (EÜ) nr 1447/1999 (ELT L 286, 29.10.2008, lk 1).
         
            (3)  Nõukogu 20. novembri 2009. aasta määrus (EÜ) nr 1224/2009, millega luuakse liidu kontrollisüsteem ühise kalanduspoliitika eeskirjade järgimise tagamiseks, muudetakse määrusi (EÜ) nr 847/96, (EÜ) nr 2371/2002, (EÜ) nr 811/2004, (EÜ) nr 768/2005, (EÜ) nr 2115/2005, (EÜ) nr 2166/2005, (EÜ) nr 388/2006, (EÜ) nr 509/2007, (EÜ) nr 676/2007, (EÜ) nr 1098/2007, (EÜ) nr 1300/2008, (EÜ) nr 1342/2008 ning tunnistatakse kehtetuks määrused (EMÜ) nr 2847/93, (EÜ) nr 1627/94 ja (EÜ) nr 1966/2006 (ELT L 343, 22.12.2009, lk 1).
         
            (4)  Euroopa Parlamendi ja nõukogu 12. detsembri 2017. aasta määrus (EL) 2017/2403, milles käsitletakse välispüügilaevastike jätkusuutlikku majandamist ja millega tunnistatakse kehtetuks nõukogu määrus (EÜ) nr 1006/2008 (ELT L 347, 28.12.2017, lk 81).
         
            (5)  Komisjoni 8. aprilli 2011. aasta rakendusmäärus (EL) nr 404/2011, millega kehtestatakse nõukogu määruse (EÜ) nr 1224/2009 (millega luuakse ühenduse kontrollisüsteem ühise kalanduspoliitika eeskirjade järgimise tagamiseks) üksikasjalikud rakenduseeskirjad (ELT L 112, 30.4.2011, lk 1).
         
            (6)  Vt dokument ST 5410/21 veebilehel http://register.consilium.europa.eu.